Zdravlje izbjeglica po povratku kući često je veliki problem
Stručnjaci za migracije: kad se migranti vrate kući, donesu obilje zdravstvenih problema iz života u često substandardnim uvjetima
Haley West: "Kad se vrate kući, muči ih zdravstveni problem, često povezan s poslom, kojemu nije bila posvećena pažnja dok su radili. Odgađanje dijagnoze problema često pogoršava stanje, odnosno, ono što je moglo biti spriječeno ili lakše liječeno u zemlji u kojoj su radili, sad je teži problem." Izbjeglice, radnici migranti, te drugi koji napuštaju svoj dom često se nose s vrlo teškim uvjetima bilo na putu ili u svom novom prebivalištu. Skrb o njihovom zdravlju jedan je od najvećih izazova. Jedna nova studija osvrće se na to medicinsko pitanje iz druge perspektive – kad se migranti vrate kući. Stručnjaci Međunarodne organizacije za migracije kažu da, kad se migranti vrate kući, oni sa sobom donesu akumulaciju zdravstvenih problema sa svojih putovanja i iz života u često substandardnim uvjetima. U časopisu „PLoSMedicine,“ oni opisuju taj problem. Na primjer, kako kaže koautorica studije Haley West, radnicima migrantima često uopće nije dostupna adekvatna zdravstvena skrb na mjestima gdje rade, tako da se svi zdravstveni problemi koji nisu akutni odgađaju za kasnije, odnosno oni se s njima vrate kući: "Dakle, kad se vrate kući, muči ih zdravstveni problem, često povezan s poslom, kojemu nije bila posvećena pažnja dok su radili. Odgađanje dijagnoze problema često pogoršava stanje, odnosno, ono što je moglo biti spriječeno ili lakše liječeno u zemlji u kojoj su radili, sad je teži problem." No, ne putuju svi migranti iz ekonomskih razloga. Neke iz njihovih domova otjeraju prirodne katastrofe, ratovi, građanski nemiri. Rosilyne Borland, koautorica studije Međunarodne organizacije za migracije, kaže da ljudi koju prođu kroz takve situacije iz njih izlaze s psihološkim ožiljcima: "Provedene su neke vrlo zanimljive studije na osobama koje su dobile izbjeglički status i zabilježeni su izazovi mentalnom zdravlju koji se postavljaju pred njih i nakon dugog niza godina. Ljudi koji se vraćaju kući nakon masovnog raseljenja, - premda su, vjerujem, presretni što se vraćaju! - prepuni su zdravstvenih problema s kojima se tek trebaju sučeliti." Borland ističe da, bez obzira je li masovno preseljenje bilo izazvano građanskim ratom ili tsunamijem, stvari po povratku neće biti onakve kakve su migranti ostavili kad su odlazili: "Ako je zajednica bila uništena prirodnom katastrofom ili ratom, onda je i zdravstveni sustav oštećen, te je sposobnost zajednice da održava svoje pripadnike zdravima značajno umanjena." Rosilyne Borland, Haley West i drugi autori studije preporučuju da se na svim razinama društva razviju okvirni planovi za udovoljavanje potrebama migranata koji se vraćaju, te da im se osigura pristup adekvatnoj medicinskoj skrbi.